**Aiškinamasis raštas**

### PRIE SAVIVALDYBĖS TARYBOS SPRENDIMO projekto „Dėl KLaipėdos miesto savivaldybės turto investavimo IR AB „KLAIPĖDOS ENERGIJA“ ĮSTATINIO KAPITALO DIDINIMO

**1.** **Sprendimo projekto esmė, tikslai ir uždaviniai** – perduoti Savivaldybei nuosavybės teise priklausantį ilgalaikį materialųjį turtą – šilumos tinklus (2804,35 m ilgio), didinant AB „Klaipėdos energija“ įstatinį kapitalą turto vertintojų nustatyta rinkos verte 260 630 Eur. ir pavesti Savivaldybės administracijos direktoriui AB „Klaipėdos energija“ visuotiniame akcininkų susirinkime įgalioti savivaldybės atstovą balsuoti „už“ įstatinio kapitalo didinimą.

**2. Projekto rengimo priežastys ir kuo remiantis parengtas sprendimo projektas.** Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22 straipsnio 1 dalis numato, kad savivaldybės turto investavimas – tai savivaldybei nuosavybės teise priklausančio turto, kaip įnašo perdavimas didinant akcinės bendrovės įstatinį kapitalą, jei savivaldybė yra jų dalyvė. Savivaldybei priklauso 75,24 proc. AB „Klaipėdos energija“ akcijų, todėl Savivaldybė gali investuoti turtą, didindama akcinės bendrovės įstatinį kapitalą. LR Akcinių bendrovių įstatymas numato, kad bendrovės įstatinis kapitalas papildomais akcininkų įnašais didinamas tik išleidžiant naujas akcijas.

Įgyvendinant Lietuvos Respublikos Vyriausybės 2007 m. birželio 6 d. nutarimu Nr. 567 patvirtintų Savivaldybių turtinių ir neturtinių teisių įgyvendinimo akcinėse bendrovėse ir uždarosiose akcinėse bendrovėse taisyklių 19 punkto 19.1 papunktį, kuris numato, kad tik vadovaudamasis savivaldybės tarybos sprendimaisdėl konkrečios bendrovės savivaldybės administracijos direktorius gali duoti įgaliojimus balsuoti užbendrovės įstatinio kapitalo didinimąpapildomais įnašais, kai savivaldybei nuosavybės teise priklauso akcijos, suteikiančios daugiau kaip 1/2 visų balsų. Įgyvendinant minėtą nutarimą, savivaldybės administracijos direktoriui pavedama įgalioti savo atstovą AB „Klaipėdos energija“ visuotiniame akcininkų susirinkime balsuoti už įstatinio kapitalo padidinimą 346 399,20 Eur. papildomais įnašais, išleidžiant 2,90 Eur. nominalios vertės 119 448 vnt. paprastųjų vardinių akcijų, nustatant, kad akcijų emisijos kaina lygi jų nominaliai vertei.

Vadovaudamasi Lietuvos Respublikos Vyriausybės 2007 m. liepos 4 d. nutarimu Nr. 758 ,,Dėl sprendimo investuoti valstybės ir savivaldybių turtą priėmimo tvarkos aprašo‘‘ 9 punktu siūloma Klaipėdos miesto savivaldybės tarybai priimti sprendimą investuoti Savivaldybei nuosavybės teise priklausantį ilgalaikį materialųjį turtą – šilumos tinklus, Klaipėdoje (2 804,35 m ilgio), didinant AB „Klaipėdos energija“ įstatinį kapitalą turto vertintojo UAB „Inreal“ 2015 m. birželio 29 d. nustatyta rinkos verte 260 630 Eur.. Klaipėdos miesto savivaldybė įsigis papildomai išleidžiamas 89 872 vnt. paprastąsias vardines 2,90 Eur. nominalios vertės akcijas, apmokėdama turtiniu įnašu. Turtinio įnašo charakteristika pateikta sprendimo projekto priede.

Sprendimas investuoti inžinerinius tinklus tenkina šiuos Lietuvos Respublikos valstybės ir savivaldybių turto valdymo, naudojimo ir disponavimu juo įstatymo 22 straipsnio 2 dalyje nurodytus investavimo kriterijus:

1. investuojama į nacionaliniam saugumui užtikrinti strateginę ir svarbią reikšmę turinčias įmones ir (ar) įrenginius, vadovaujantis Strateginę reikšmę nacionaliniam saugumui turinčių įmonių ir įrenginių bei kitų nacionaliniam saugumui užtikrinti svarbių įmonių įstatymu ir kitais nacionalinio saugumo tikslus įgyvendinančiais teisės aktais, kuriais *inter alia* užtikrinama reikiama sprendžiamoji valstybės galia. AB „Klaipėdos vanduo“ vadovaujantis Lietuvos Respublikos Vyriausybės 2004 m. birželio 16 d. Nr. 761nutarimu„Dėl nacionaliniam saugumui užtikrinti svarbių vandens tiekimo ir nuotekų tvarkymo paslaugas teikiančių įmonių sąrašo patvirtinimo“ yra nacionaliniam saugumui užtikrinti svarbi vandens tiekimo ir nuotekų tvarkymo paslaugas teikianti įmonė.

2.investavus bus kuriama ar plėtojama infrastruktūra, naudinga visuomenei (skatinama veiksminga konkurencija šalies rinkoje, gerinama viešųjų paslaugų kokybė, pasirinkimo galimybės ir prieinamumas);

3.savivaldybės turto investavimu (savivaldybės įnašu) bus sukuriama pridėtinė vertė ir užtikrinamas šią vertę kuriančios veiklos ilgalaikis ekonominis tvarumas;

4. iš investavimo objekto bus gauta ne tik pelno (pajamų), bet ir gautas socialinis rezultatas (švietimo, kultūros, mokslo, aplinkos, sveikatos ir socialinės apsaugos, kitų panašių sričių) arba užtikrintas veiksmingesnis Lietuvos Respublikos įstatymuose ir Vyriausybės nutarimuose nustatytų valstybės ir savivaldybės funkcijų atlikimas;

Viena iš savivaldybės savarankiškųjų funkcijų yra šilumos tvarkymo organizavimas. Klaipėdos miesto savivaldybės teritorijoje šilumos tiekimą vykdo savivaldybės kontroliuojama įmonė AB „Klaipėdos energija“ ir jai nuosavybės teise priklauso šilumos tiekimo infrastruktūra. Savivaldybės turto investicija leis plėtoti infrastruktūrą, naudingą visuomenei, gerinti kokybę. Taip pat, AB „Klaipėdos energija“ nuosavybės teise valdant šilumos tinklus, bus užtikrintas veiksmingesnis Lietuvos Respublikos įstatymuose ir Vyriausybės nutarimuose nustatytų savivaldybės funkcijų atlikimas, t. y. šio turto atnaujinimas ir remontas, iš investavimo objekto bus gauta ne tik pajamų, bet ir socialinis rezultatas.

Lietuvos Respublikos valstybės ir savivaldybių turto valdymo, naudojimo ir disponavimo įstatymo 14 str. 1 d. nurodyta, kad kitiems subjektams panaudos pagrindais turtas gali būti perduotas, jei tai numatyta įstatymuose, tarptautinėse sutartyse ar tarptautiniuose susitarimuose. Mums nežinoma įstatymų ar tarptautinių sutarčių, kuriose AB „Klaipėdos energija“ būtų suteikta teisė panaudos sutarties pagrindu gauti šilumos tiekimo infrastruktūrą.

Lietuvos Respublikos valstybės ir savivaldybių turto valdymo, naudojimo ir disponavimo įstatymo 12 str. 3 d. nustatyta, kad kitiems juridiniams asmenims savivaldybės turtas patikėjimo teise gali būti perduotas pagal turto patikėjimo sutartį savivaldybių funkcijoms įgyvendinti ir tik tais atvejais, kai jie pagal įstatymus gali atlikti savivaldybių funkcijas. AB „Klaipėdos energija“ vykdo viešąją paslaugą ir yra galimybė bendrovei perduoti šilumos tinklus patikėjimo teise, tačiau atkreiptinas dėmesys, kad patikėjimo sutartis būtų sudaryta tik tam tikram laikotarpiui ir šiai sutarčiai pasibaigus vėl reikėtų spręsti šį klausimą. Šilumos tinklų, kurie nuosavybės teise priklauso bendrovei, nusidėvėjimo sąnaudos yra įskaičiuotos į kainą ir iš amortizacinių atskaitymų atliekamas tinklų atnaujinimas. Perdavus turtą patikėjimo teise, nusidėvėjimo sąnaudos nebūtų įskaičiuotos į kainą ir reikėtų papildomų lėšų turto atnaujinimui. Atsižvelgiant į tai, racionaliau turtą investuoti, didinant bendrovės įstatinį kapitalą.

**3. Kokių rezultatų laukiama.** Bus investuotas Savivaldybės turtas – šilumos tinklai, savivaldybė papildomai įsigis AB „Klaipėdos energija“ akcijų ir naujai išleistas akcijas apmokės jai nuosavybės teise priklausančiu turtu,.

**4. Sprendimo projekto rengimo metu gauti specialistų vertinimai.** Negauta.

**5. Išlaidų sąmatos, skaičiavimai, reikalingi pagrindimai ir paaiškinimai.** Nėra.

AB „Klaipėdos energija“ įstatinio kapitalo dydis 29 939 794,30 Eur., bendrovės akcininkai:

|  |  |  |  |  |  |
| --- | --- | --- | --- | --- | --- |
| Eil. Nr. | Akcininkas | Akcijų skaičius vnt. prieš kapitalo padidinimą | Akcijų dalis proc. prieš kapitalo padidinimą | Akcijų skaičius vnt. po kapitalo padidinimo 119 448 vnt. akcijų | Akcijų dalis proc. po kapitalo padidinimo |
| 1. | Klaipėdos miesto savivaldybė | 7 767 812 | 75,24 | 7 857 684 | 75,24 |
| 2. | UAB,,Fortum Heat Lietuva‘‘ | 2 027 530 | 19,64 | 2 050 988 | 19,64 |
| 3. | ASE Renewable Investments Limited | 452 446 | 4,38 | 457 681 | 4,38 |
| 4. | Kiti privatūs akcininkai | 76 279 | 0,74 | 77 162 | 0,74 |
|  | Iš viso: | 10 324 067 | 100 | 10 443 515 | 100 |

**6. Lėšų poreikis sprendimo įgyvendinimui.** Sprendimo įgyvendinimui Savivaldybės biudžeto lėšos nenumatomos.

**7. Galimos teigiamos ar neigiamos sprendimo priėmimo pasekmės.** Savivaldybė įsigis AB „Klaipėdos energija“ akcijų. Investavus turtą bus užtikrintas veiksmingesnis Lietuvos Respublikos įstatymuose ir Vyriausybės nutarimuose nustatytų savivaldybės funkcijų atlikimas, t. y. šio turto atnaujinimas ir remontas, iš investavimo objekto bus gauta ne tik pajamų, bet ir socialinis rezultatas investicija leis plėtoti infrastruktūrą, naudingą visuomenei, gerinti paslaugos kokybę. Neigiamų pasekmių nenumatoma.

PRIDEDAMA. UAB „Inreal“ atlikto turto vertinimo ataskaitos Nr. 15/06-250 KL santrauka, 2 lapai.

Turto skyriaus vedėjas Edvardas Simokaitis